2021. gada 6. janvārī

**Latvijā piekto reizi norisināsies Eiropas čempionāts kamaniņu sportā**

Šajā nedēļas nogalē, 9. un 10. janvārī Siguldā norisināsies 52. FIL Eiropas čempionāts, kas būs jau piektais Eiropas čempionāts, kas tiek organizēts Siguldas Bobsleja un kamaniņu trasē.

52. FIL Eiropas čempionātam, kas reizē būs arī Eberspacher Pasaules kausa sestais posms, startēt pieteikušies 130 kamaniņu braucēji no 23 nācijām – 43 vīri, 37 sievietes un 25 divvietīgās ekipāžas. Latviju sacensībās pārstāvēs Kendija Aparjode, Elīza Tīruma, Ulla Zirne, Elīna Ieva Vītola, Artūrs Dārznieks, Riks Kristens Rozītis, Gints Bērziņš, kā arī trīs divvietīgās ekipāžas: Oskars Gudramovičs/Pēteris Kalniņš, Andris Šics/Juris Šics un Mārtiņš Bots/Roberts Plūme.

Latvijas Nacionālās kamaniņu sporta izlases menedžeris un treneris Kristaps Mauriņš stāsta: *“Mums šīs būs otras svarīgākās sacenības uzreiz aiz Pasaules čempionāta. Startēt mājas trasē ir ne tikai sava veida priekšrocība, tas ir arī lielāks spiediens un tā ir augstāka atbildība, jo visi no mums kā mājiniekiem gaida vislabāko sniegumu. Ziemassvētku pārtraukumā mēs darījām visu, ko varējām, lai pēc iespējas labāk sagatavotos Eiropas čempionātam. Šajā nedēļas nogalē sola zemu gaisa temperatūru. Tas nozīmē, ka ledus būs ļoti labā kvalitātē un, iespējams, būs jauni trases rekordi. Mūsu spēcīgākie pretinieki Siguldā noteikti būs Krievijas valstsvienības sportisti, kā arī austrieši un vācieši. Mēs centīsimies parādīt vislabāko sniegumu un izcīnīt medaļas katrā no disciplīnām.”*

Piektdien, 8. janvārī no Latvijas komandas Nāciju kausā piedalīsies un par vietu pamatsacensībās cīnīsies Ulla Zirne, Elīna Ieva Vītola, Gints Bērziņš, kā arī divvietīgā ekipāža Mārtiņš Bots/Roberts Plūme, kuri izcīnīja vietu komandas pamatsastāvā arī otrajai sezonas pusei.

Mūsu sportistu gaitām seko līdzi tiešraidē Helio un Shortcut kanālā Best4Sport TV.

**Sestdiena, 9. janvāris**  
  
**11.30** 1. brauciens - Vīri  
**13.05** 2. brauciens - Vīri  
**15.10** 1.brauciens - Divvietīgās ekipāžas  
**16.30** 2.brauciens - Divvietīgās ekipāžas

**Svētdiena, 10. janvāris**  
  
**10.35** 1. brauciens - Sievietes  
**11.55** 2. brauciens - Sievietes  
**13.50** Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. 28266456